b'\n_START_ARTICLE_\nZden\xc4\x9bk Zeman\n_START_SECTION_\nFoggia\n_START_PARAGRAPH_\nZemans gjennombrudd som trener kom i perioden i Foggia.  Et lag med mange senere profiler hevdet seg flere \xc3\xa5r i Serie A med angrepsfotball som er blitt hans kjennemerke.  I sesongen 1991/1992 scoret Foggia 58 m\xc3\xa5l, nest flest.  Samtidig slapp laget inn like mange m\xc3\xa5l, noe som ogs\xc3\xa5 var nest flest.  Laget endte p\xc3\xa5 en niendeplass.  Flere spillere slo ut i full blomst under Zeman i Foggia, blant annet Giuseppe Signori og Francesco Baiano.\n_START_SECTION_\nLazio\n_START_PARAGRAPH_\nEtter Foggia overtok Zeman Lazio i 1994.  Han tok laget til en 2.-plass og en 3.-plass f\xc3\xb8r han fikk sparken.  Alessandro Nesta er en av spillerne som begynte \xc3\xa5 f\xc3\xa5 spilletid under Zeman i Lazio.\n_START_SECTION_\nRoma\n_START_PARAGRAPH_\nEtter Lazio overtok Zeman trenerjobben hos erkerivalen Roma.  Ogs\xc3\xa5 her var resultatene brukbare, med en 4.-plass og en 5.-plass, men Zeman var etterhvert begynt \xc3\xa5 bli en litt for \xc3\xa6rlig person.  Han kritiserte blant annet Juventus for dopingbruk.\n_START_SECTION_\nFenerbahce, Napoli, Salernitana og Avellino\n_START_PARAGRAPH_\nTuren gikk videre til Fenerbahce, Napoli, Salernitana og Avellino, hvor Zeman ikke klarte \xc3\xa5 f\xc3\xa5 de samme sportslige resultatene som han tidligere hadde hatt.\n_START_SECTION_\nLecce\n_START_PARAGRAPH_\nLecce tok sjansen p\xc3\xa5 Zeman foran sesongen 2004/2005.  De siste \xc3\xa5renes sportslige nedtur som trener hadde f\xc3\xb8rt til at toppklubbene ikke stod i k\xc3\xb8.  Hans \xc3\xa5pne innstilling gjorde ikke sakene lettere, og hans spillestil ble sett p\xc3\xa5 som noe naiv.  Men i Lecce fant han igjen spillere som hadde tro p\xc3\xa5 ham, og resultatene var overbevisende.  Lecce endte p\xc3\xa5 en 11.-plass, scoret 66 m\xc3\xa5l \xe2\x80\x93 noe som var nest flest, og slapp inn 73 m\xc3\xa5l \xe2\x80\x93 noe som var flest.  Valerij Bojinov og Mirko Vucinic fikk sitt gjennombrudd i dette Lecce-laget.  Han trakk seg som Lecce-trener etter sesongslutt.\n_START_SECTION_\nBrescia, retur til Lecce og R\xc3\xb8de Stjerne\n_START_PARAGRAPH_\nZeman fikk jobb i Brescia n\xc3\xa6r slutten av sesongen 2005/2006, men hadde ikke noen suksess.  Foran den neste sesongen fikk han jobb i Lecce igjen, men fikk sparken f\xc3\xb8r halvspilt sesong.  Foran sesongen 2008/2009 ble han tilbudt jobben i R\xc3\xb8de Stjerne, men fikk sparken kort tid ut i sesongen p\xc3\xa5 grunn av manglende resultater.  Da l\xc3\xa5 laget p\xc3\xa5 bunn av tabellen og var sl\xc3\xa5tt ut av UEFA-cupen.\n_START_SECTION_\nRetur til Foggia\n_START_PARAGRAPH_\nEtter at flere klubber meldte sin interesse for Zeman sommeren 2010 endte han med \xc3\xa5 returnere til Foggia.  Der gjenforentes han med sportsdirekt\xc3\xb8r Peppino Pavone og eier Pasquale Casillo.  Casillo hadde tidligere p\xc3\xa5 sommeren kj\xc3\xb8pt tilbake Foggia og lagt frem planer om \xc3\xa5 gjenta suksessen fra tidligere.  Zeman ble offisielt bekreftet som Foggia-trener 20. juli 2010.'